钦定古今图书集成/明伦汇编/官常典/第602卷 > 田滋
## 钦定古今图书集成/明伦汇编/官常典/第602卷 > 田滋

按《元史》本传：“‘滋字荣甫，开封人。至元二年，由汴梁路
总管府知事入为御史台掾。十二年，拜监察御史。十
三年，宋平，滋建言江南新附，民情未安，加以官吏侵
渔，宜立行御史台以镇之’。诏从其言，遂超拜行御史
台侍御史，历两淮盐运使，河南路总管。大德二年，迁
浙西廉访使。有县尹张彧者，被诬以赃，狱成，滋审之”，
但俛首泣而不语，滋以为疑。明日，斋沐诣城隍司，祷
曰：“张彧坐事有冤状，愿神相滋明其诬。”守庙道士进
曰：“曩有王成等五人，同持誓状到祠焚祷，火未尽而
去之烬中得其遗槁，今藏于壁间，岂其人邪？”视之果
然。明日，诣宪司诘成等，不服，因出所得火中《誓状》示
之，皆惊愕伏辜，张彧得释。十年，改济南路总管，寻拜
陕西行省参知政事。时陕西不雨三年，道过西岳，因
祷曰：“滋奉命来参省事，而安西不雨者三年，民饥而
死，滋将何归？愿神降甘泽，以福黎庶。”到官，果大雨。滋
即开仓，以麦五千馀石给小民之无种者，俾来岁收
成以偿官。民大悦。未几，以疾卒于位。赠通奉大夫、河
南行省参知政事，追封开封郡公，谥《庄肃》。